+++
title = 'Editorial'
date = '2003-10-01T00:00:00Z'
description = ''
author = 'Ιατρού Μιχάλης iatrou ατ hellug ντοτ gr(mailto:iatrouNO@SPAMhellug.gr)'
issue = ['Magaz 34']
issue_weight = 1
+++
----------------------------------------------------------------------------------------------------------------------------------------------------------------

*Magaz\... still unpatented.*

----------------------------------------------------------------------------------------------------------------------------------------------------------------

Αναμφισβήτητα το πιο σημαντικό γεγονός του Σεπτεμβρίου ήταν η ψηφοφορία σχετικά με τα software patents στο Ευρωπαϊκό Κοινοβούλιο. Η ψηφοφορία πραγματοποιήθηκε
στις 24 Σεπτεμβρίου, ενώ είχε ήδη αναβληθεί δύο φορές, εκ των οποίων η τελευταία ήταν στις αρχές Σεπτεμβρίου. Τα αποτελέσματα της ψηφοφορίας δικαίωσαν τις
προσπάθειες όλων όσων αντιτάχθηκαν στα software patents: οι περισσότερες τροποποιήσεις που ψηφίστηκαν στηρίζουν την ιδέα ότι το software δεν μπορεί να
πατενταριστεί. Αν κρίνουμε δε από διάφορες [αντιδράσεις](http://news.zdnet.co.uk/business/legal/0,39020651,39116709,00.htm) μάλλον \"κάποιοι\" ενοχλήθηκαν πολύ
από αυτή την εξέλιξη\...

Όπως όμως ήταν αναμενόμενο, σε μία ψηφοφορία που διήρκεσε μόλις 40 λεπτά και ψηφίστηκαν συνολικά 78 τροποποιήσεις, δεν ήταν εφικτό να γίνουν όλα **ακριβώς**
όπως θα τα θέλαμε: μπορεί οι βάσεις να έχουν μπει, αλλά περίπου το 20% των τροποποιήσεων πρέπει να επανεξεταστεί και να καταστεί απόλυτα σαφές ότι software και
πατέντες δεν συμβαδίζουν.

Το σίγουρο είναι ότι αν και κερδίσαμε αυτή τη μάχη, δεν έχουμε κερδίσει τον πόλεμο. Είναι βέβαιο πως στο εγγύς μέλλον θα υπάρξουν πολλές προσπάθειες να πληγεί η
ελευθερία του λογισμικού και πρέπει όλοι να είμαστε σε εγρήγορση

**Επί του πιεστηρίου\...**\
9 με 12 Οκτωβρίου πραγματοποιήθηκε στον εκθεσιακό χώρο της HELEXPO στη Θεσσαλονίκη η δεύτερη μεγαλύτερη έκθεση πληροφορικής στην Ελλάδα, η Infosystem. Ο
HEL.L.U.G. μετά από δύο χρόνια απουσίας έδωσε και πάλι το παρόν. Η παρουσία του μπορεί να χαρακτηριστεί απόλυτα επιτυχής: μοιράστηκαν μερικές χιλιάδες CD, ο
κόσμος ενημερώθηκε για το Linux, τον σύλλογο, το ελεύθερο λογισμικό αλλά και για σημαντικά προβλήματα όπως τα software patents. Φωτογραφίες τόσο από την έκθεση
όσο και από τις λοιπές δραστηριότητες του τετραήμερου μπορείτε να βρείτε [εδώ](http://www.hellug.gr/infosystem2003/index.html).
