+++
title = 'Χριστουγεννιάτικο Happening του HELLUG'
date = '1999-01-01T00:00:00Z'
description = ''
author = 'Βούλα Σανιδά(mailto:voulariba@hellug.gr)'
issue = ['Magaz 11']
issue_weight = 3
+++

----------------------------------------------------------------------------------------------------------------------------------------------------------------

*To HELLUG (Hellenic Linux Users Group), στις 19 Δεκέμβρη 1998 διοργάνωσε υπαίθριο Χριστουγεννιάτικο happening στη Στουρνάρη με σκοπό να μαζευτούν, να
γνωριστούν, και να ενημερωθούν οι ενδιαφερόμενοι για το Linux.*

----------------------------------------------------------------------------------------------------------------------------------------------------------------

**1. Η γενική ιδέα**
------------------------------------------------

**2. Το Υλικό**
-------------------------------------------

**3. Η ώρα της Αλήθειας**
-----------------------------------------------------

**4. Μεθεόρτεια**
---------------------------------------------

**5. Τελικά \...**
----------------------------------------------


### [1. Η γενική ιδέα]{#s1}

Επιλέξαμε αυτό το μέρος γιατί η Στουρνάρη αποτελεί την μέκκα των κομπιουτεράδων και αυτή τη μέρα επειδή ήταν το τελευταιο Σάββατο πριν τα Χριστούγεννα και πολύς
κόσμος είχε κατέβει στην Αθήνα για ιερό προσκύνημα.

Ο καιρός, παρά τις δυσοίωνες προβλέψεις, ήταν αίθριος και αυτό επιβεβαιώνει κάτι που όλοι από καιρό γνωρίζαμε : ο Θεός είναι Linuxας ;-)


### [2. Το Υλικό]{#s2}

Κατά την εκδήλωση, μοιράστηκε ενημερωτικό υλικό, ερωτηματολόγια, καθώς και δωρεάν Linux CDs στους ενδιαφερόμενους. Συγκεκριμένα :

-   200 CDs Linux
-   500 ερωτηματολόγια
-   500 ενημερωτικά φυλλάδια Linux, HELLUG
-   500 διαφημιστικά φυλλάδια SuSE
-   100 διαφημιστικά φυλλάδια RedHat
-   10 τεύχη Linux Journal
-   Τσίπουρο
-   Χαλβάς
-   Λουκούμια

Τα CDs που μοιράσαμε αποτελούν κατά βάση προσφορά της SuSE που φάνηκε ιδιαίτερα ευαισθητοποιημένη και πρόθυμη να συνδράμει. Μερικά ακόμα συγκεντρώθηκαν από
διάφορους Linuxάδες, οι οποίοι έχασαν το χρόνο τους κάνοντας αντίγραφα διαφόρων Linux distributions ή και δώρισαν δικά τους (παλαιότερα) Linux Distributions που
δεν χρειάζονταν. Η εταιρεία RedHat έστειλε επίσης και αυτή την βοήθεια της που εστιαζόταν κυρίως σε έντυπο υλικό, αυτοκόλλητα και ελάχιστα πακέτα Linux.

Τα πυρομαχικά (Τσίπουρο, Χαλβάς, Λουκούμια) προσφερθηκαν από τον συνLinuxa Φωτη Γιαννούλα (εκ Βόλου), τον οποίο και ευχαριστούμε θερμά για την συμμετοχή του.


### [3. Η ώρα της Αλήθειας]{#s3}

Η εκδήλωση σημείωσε αναπάντεχη επιτυχία. Εμεις (οι διοργανωτές) μαζευτήκαμε κατά τις 10 (2 ώρες πριν) ώστε να κάνουμε τις απαραίτητες ετοιμασίες (πάγκος, CDs,
πανώ, τοποθέτηση του πιγκουίνου κλπ). Από εκείνη ήδη την ώρα είχαν αρχίσει και εμφανίζονταν άτομα (κατά κύριο λόγο αποσταλμένοι τρίτων από επαρχία) που ζητούσαν
προκαταβολικά υλικό για τους φίλους/συγγενείς κλπ που δυστυχώς δεν έχουν κάποιο μεγάλο Computer Store ή βιβλιοπωλείο που να διαθέτει Linux Distribs στην περιοχή
τους. (μάλιστα τις τελευταιες μέρες είχαμε ήδη δεχθεί πάνω από 100 κλήσεις, όλες με το ίδιο θέμα : ταχυδρομική αποστολή Linux CDs και εντύπων στην επαρχία).

Το βαρύ πυροβολικό μας για την επιτυχή έκβαση του happening αποτέλεσε ο (γιγαντο)πιγκουίνος μας (περίπου 1.20m) από χαρτοπολτό, ο οποίος συγκατοικει με δύο από
τα μέλη του HELLUG (Ευριπίδης Παπακώστας, Βούλα Σανιδά), το καπέλο πιγκουίνος του Αντιπροέδρου (φτιαγμένο από πετσέτα θαλάσσης), τα φοβερά πανώ του Θοδωρή
Σολδάτου καθώς και τα Linux related μπλουζάκια των μελών. Τέλος, η συμμετοχή του Άγιου Βασίλη (Βούλα Σανιδά) έδωσε άλλον αέρα στην ομάδα.

![](/11/img/Hap6.jpg)

![](/11/img/Hap8.jpg)

![](/11/img/Hap1.jpg)

Η σταδιακή συγκέντρωση των ενδιαφερομένων ήταν απίστευτη. Στις 12:00 που αρχίσαμε να μοιράζουμε τα υλικά, έγινε ΠΑΝΙΚΟΣ.

![](/11/img/Hap15.jpg)

![](/11/img/Hap10.jpg)

Φυσικά και τα υλικά που είχαμε δεν φτάσαν για όλους (μια που υπολογίζουμε πως το κιόσκι μας πολιορκήθηκε συνολικά από περίπου 2.000 άτομα). Το θετικό της
υπόθεσης ήταν πως ο κόσμος απλά αρνιόταν να απομακρυνθεί από τον χώρο, είτε είχε πάρει CD και φυλλάδια, είτε όχι, και όλοι συζητούσαν με όλους. Ολοι επίσης ήταν
πρόθυμοι να συμπληρώσουν τα ερωτηματολόγια μας, ώστε να έχουμε μια γενική εικόνα του ποιοί και γιατί ενδιαφέρθηκαν (εμπειρία, επάγγελμα, ηλικία, υπολογιστης,
ενδιαφέρον για συμμετοχή κλπ).


### [4. Μεθεόρτεια]{#s4}

Τα συμπεράσματά μας είναι τα εξής:

-   Αποτέλεσε μια πολύ καλή ευκαιρία να συναντηθούμε μεταξύ μας, μέλη HELLUG ή μη, Linuxαδες ή όχι. Διασκεδάσαμε αρκετά (βοήθησε το τσίπουρο, τα Linux gadgets
    μας και το μετά-το-happening-τσιμπούσι).
-   Δώθηκε η ευκαιρία σε πολλούς ανθρώπους να καταλάβουν τι ειναι το Linux, η φιλοσοφία του, πως αναπτύσσεται, σε τι θα μπορούσε να τους βοηθήσει, πως θα
    μπορούσαν να βοηθήσουν.
-   Το ίδιο το γεγονός και η προσέλευση του κόσμου (που για λίγο) διέκοψε ακόμα και την κυκλοφορία των αυτοκινήτων στη Στουρνάρη) αποτέλεσε μια τρανταχτή
    εκδήλωση δύναμης στα γύρω μαγαζιά (και ιδιαίτερα στα \*γνωστά\* βιβλιοπωλεία της Στουρνάρη, που ειδικά για εκείνη τη μέρα έκαναν μεγάλες εκπτώσεις στα Linux
    προιόντα τους). Ισως αποφασίσουν να φέρνουν πλεον ακόμα περισσότερα Linux προιόντα, δίνοντας μας έτσι ακόμα περισσοτερες επιλογές. Το θέμα καλύφθηκε και από
    την τηλεόραση (ΕΤ3).
-   Γνωριστήκαμε με δύο από τους αντιπροσώπους της SuSE (Αθήνας και Θεσσαλονίκης) οι οποίοι είναι πρόθυμοι να βοηθήσουν το Linux και πιθανόν να μας στηρίξουν σε
    τέτοιες κινήσεις στο μέλλον. Ακόμα μιλήσαμε με μαγαζάτορες που έχουν πλέον αρχίσει να σκέφτονται την προοπτική των preinstalled Linux boxes (όπως έχουν ήδη
    κάνει καιρό τώρα κάποιοι στο εξωτερικό).


### [5. Τελικά \...]{#s5}

Πολλοί είναι επιφυλακτικοί για το αν τέτοιες κινήσεις πραγματικά οφελούν την πρόοδο του Linux. Η αλήθεια είναι πως από όσους το πήραν, λίγοι θα το στήσουν,
λιγότεροι θα το συμπαθήσουν, ακόμα λιγότεροι θα το μάθουν και ελάχιστοι θα βοηθήσουν με την σειρά τους την κοινότητα του Linux. Αλλά και μόνο το γεγονός πως
αυτοί οι άνθρωποι ήρθαν, περίμεναν, συζητησαν δείχνει πως έχουν κάποια όρεξη, περιέργεια και επιμονή, που είναι έτσι και αλλοιώς προαπαιτούμενα Linuxαδικα
χαρακτηριστικά.

οι δικές μας εντυπώσεις από το happening ήταν πάντως θετικότατες, αποζημιωθήκαμε για κάθε λεπτό της προετοιμασίας μας από τη συμμετοχή και το ενδιαφέρον του
κόσμου, και αν υπάρξει μελλοντικά παρόμοια σκέψη για αντίστοιχη διοργάνωση θα χαρούμε να βοηθήσουμε\....

