+++
title = 'Editorial'
date = '1998-10-01T00:00:00Z'
description = ''
author = 'Μιχάλης Καμπριάνης'
issue = ['Magaz 08']
issue_weight = 1
+++
----------------------------------------------------------------------------------------------------------------------------------------------------------------

*Φτάσαμε και στον Οκτώβριο, που προβλέπεται μήνας συνταρακτικός για την Ελληνική κοινότητα Linux. Μέχρι την Τρίτη 6 Οκτωβρίου υποβάλλονται υποψηφιότητες για το
πρώτο Δ.Σ. του Hellug. Τετάρτη και Πέμπτη (7 και 8 Οκτωβρίου αντίστοιχα) έχουμε την ψηφοφορία, και από Τετάρτη 14 Οκτωβρίου το πρώτο εκλεγμένο Δ.Σ. του Hellug
θα αναλάβει τα ηνία.*

----------------------------------------------------------------------------------------------------------------------------------------------------------------

Στα δικά μας τώρα, σε αυτό το τεύχος, έχουμε το κλασικό πλέον [Linux zone](02_lz5.html) από τον Παναγιώτη Βρυώνη.

Υπάρχει μία πολύ σημαντική ανάλυση από τον Νίκο Κόκρα σχετικά με την ολέθρια όπως αποδεικνύεται σχέση [Windows και Linux](03_analysi.html)

Σε αυτό επάνω να κάνω μία γρήγορη παρατήρηση. Όλοι ξέρουμε ότι το Linux δεν είναι για όλους. Προς Θεού, δεν το λέω ρατσιστικά, ταξικά ή με οποιαδήποτε άλλη
έννοια. Αυτό που εννοώ είναι απλά ότι το Linux είναι για αυτόν που το χρειάζεται, και ξέρει ΓΙΑΤΙ to χρειάζεται. Δυστυχώς τελευταία, λαμβάνουμε όλο και
περισσότερα mails στο περιοδικό, και βλέπουμε και αντίστοιχα mails στην linux-greek-users τα οποία δείχνουν ότι αυτοί που τα έγραψαν, ακολουθούν μία λάθος
προσέγγιση. Περιμένουν το linux να κάνει τα πάντα, με τον ίδιο τρόπο που τα κάνουν τα Windows. Όταν λοιπόν βλέπουν ότι δεν είναι αυτός ο τρόπος, αντί να κάτσουν
να διαβάσουν, στέλνουν mails τα οποία τελικά είναι και εκνευριστικά. Φίλοι μου, με όλη την καλή διάθεση σας το λέω, το Linux δεν είναι μόδα. Το Linux δεν είναι
αντί-Microsoft. Το Linux δεν είναι ο \"Ινδιάνος\" της υπόθεσης. Μην έρχεστε στο Linux επειδή είναι ο μικρός. Αφήστε αυτή τη νοοτροπία κατά μέρος, βρείτε ΑΝ
χρειάζεστε το Linux, διαβάστε, ξαναδιαβάστε, ψάξτε τη λύση στο πρόβλημά σας, και αν αυτά δεν βοηθήσουν ελάτε να το λύσουμε μαζί.

Ο Ευριπίδης, αποφάσισε να μας κάνει να χάσουμε τον ύπνο μας. Έβγαλε (άκουσον άκουσον) τις φάτσες μας στη φόρα. Καλά ήμασταν μέχρι τώρα που δεν μας ξέρανε, τώρα
θα έχουμε και πληρωμένους φονιάδες να μας κυνηγούν; Γιατί αν δεν το καταλάβατε, [καταζητούμαστε](04_giafka.html)

Ο Βαγγέλης Παπαδογιαννάκης βοηθάει σε απλές καθημερινές δουλειές. Οι νέοι χρήστες μας ζητάγανε μία στήλη ειδικά για αυτούς. Ε, να λοιπόν η ευκαιρία να δείτε
πόσο [απλή σας κάνει την ζωή το Linux](05_bash1.html) αν το ψάξετε λίγο.

Επέστρεψε η στήλη [Πραγματικός κόσμος](06_thea.html) που για αυτό το τεύχος παρουσιάζει την ΤΗΕΑ. Και αν δεν την ξέρετε, είστε μάλλον ασυγχώρητοι.

Ο Προκόπης Προκοπίδης και ο Αποστόλης Συρόπουλος, μας έστειλαν ευγενικά και τους υπερευχαριστούμε για αυτό, ένα άρθρο που λύνει μια και καλή το πρόβλημα με τα
[Ελληνικά στο TeX](07_GreekTeXFAQ.html). Διαβάστε το και δεν θα χάσετε. Πρέπει να θεωρηθεί ένα από τα καλύτερα άρθρα που είχε ποτέ το Magaz.

Και βέβαια, δεν θα μπορούσε να λείπει η σταθερή [στήλη της αλληλογραφίας](08_mailbox.html). Εσείς μας γράφετε, κι εμείς\...

Να σας υπενθυμίσω, ότι όπως πάντα, το magaz φιλοξενεί άρθρα, από όλους τους φίλους συνlinuxάδες, ενώ έχουμε ακόμα \"ανοιχτές θέσεις\" συνεργατών\...

Καλή ανάγνωση, και καλό φθινόπωρο.
