+++
title = 'Πώς να εγκαταστήσετε το Redhat Linux από το Internet'
date = '1998-01-01T00:00:00Z'
description = ''
author = 'Γεωργάτος Φώτης gef@ceid.upatras.gr(mailto:gef@ceid.upatras.gr?subject=LINUX-MAGAZ) Κεραμίδας Γιώργος'
issue = ['Magaz 01']
issue_weight = 6
+++

----------------------------------------------------------------------------------------------------------------------------------------------------------------

*Από τους μεγαλύτερους πονοκέφαλους στο Linux είναι η εγκατάστασή του, γιατί συνήθως είναι χρονοβόρα και εάν \"σκαλώσει\" σε κάποιο πρόβλημα, θέλει κάποια
εμπειρία για να καταλάβει κανείς τι είναι καλύτερο να κάνει και πώς. Η κατάσταση αυτή αλλάζει σιγά-σιγά, καθώς η εγκατάστασή του γίνεται όλο και πιο εύκολη.*

----------------------------------------------------------------------------------------------------------------------------------------------------------------

Τελευταία, δοκιμάσαμε μία διανομή του Linux, που φάνηκε πολύ εύκολη στην εγκατάσταση ακόμη και για αρχάριους: το Redhat 5.0. Επιπρόσθετα, εάν κανείς είναι
συνδεδεμένος με καλή ταχύτητα στο Internet (\>100Kbps, όχι modem!), το μόνο που απαιτεί είναι να φτιάξει κανείς δυο δισκέτες, και να κάνει εκκίνηση με αυτές.

Η εγκατάσταση έγινε με χαρακτηριστική ευκολία, καθώς οι πιο πολλές ρυθμίσεις έγιναν αυτόματα. Οι σημαντικότερες πληροφορίες που έπρεπε να παρέχουμε εμείς ήταν η
διεύθυνση IP, το domainname, ο εξυπηρέτης DNS, ο ftp server που είχε το Linux σε μορφή εγκατάστασης (πχ ftp.linux.gr), και η διαδρομή μέσα σε αυτον
(/pub/redhat/redhat-5.0/i386/). Επίσης ενημερώσαμε στο πρόγραμμα εγκατάστασης το λογισμικό (πακέτα) που θέλαμε.

Από την στιγμή που πατήσαμε το τελευταίο ENTER, για 2 ώρες η εγκατάσταση προχώρησε ομαλότατα, ξεπερνώντας τις δυσκολίες ενός πολύ ασταθούς δικτυακού
περιβάλλοντος, όπως είναι ένα υπολογιστικό κέντρο σχολής Η/Υ, που την συγκεκριμένη στιγμή ήταν και εξαιρετικά φορτωμένο. Υποθέτουμε ότι με μία καλή σύνδεση και
επιλέγοντας ώρα που το δίκτυο δεν είναι φορτωμένο, μπορεί να γίνει σε 20\'.

Αφού τελείωσε η εγκατάσταση, μπήκαμε στο νέο σύστημα και διαπιστώσαμε ότι η RedHat έχει κάνει πολλές επιλογές και αυτοματισμούς για λογαριασμό ενός νέου χρήστη,
που αυξάνουν σημαντικά την ευχρηστία του Linux. Χαρακτηριστικό είναι το περιβάλλον του fvwm-95, που δίνει την αίσθηση που έχει κανείς σε άλλα δημοφιλή γραφικά
περιβάλλοντα. Μεγάλη ευκολία είναι ο Redhat Package Manager (RPM), που δίνει μεγάλη ευκολία στην (απ)εγκατάσταση εφαρμογών. Δεν χρειάστηκε kernel compile, καθώς
όλες οι ρυθμίσεις έγιναν αυτόματα.

Εμείς δοκιμάσαμε και στήσαμε και το KDE-beta2, το οποίο αν και beta δείχνει αρκετά όμορφο και σχετικά σταθερό. Σας συνιστούμε τουλάχιστον να το δείτε:
<http://www.kde.org>

Το Redhat 5.0, το βρήκαμε και στα εξής μέρη στην Ελλάδα: ( Επιλέξτε αυτό που είναι πιο γρήγορο σε εσάς )

-   <ftp://ftp.linux.gr/pub/redhat/redhat-5.0/i386/>
-   [ftp://ftp.csi.forth.gr/sunsite/linux/sunsite\_archive/
    distributions/redhat/redhat-5.0/i386/](ftp://ftp.csi.forth.gr/sunsite/linux/sunsite_archive/distributions/redhat/redhat-5.0/i386/)
-   <ftp://ftp.ntua.gr/pub/linux/redhat/redhat-5.0/i386/>

Στον υποκατάλογο images θα βρείτε τα boot.img, supp.img που είναι οι 2 δισκέτες για την εκκίνηση, που θα φτιάξετε χρησιμοποιώντας το ./dosutils/rawrite.exe.
Στον ίδιο κατάλογο υπάρχει το fips, ένα εργαλείο για να \"κόψετε\" τον σκληρό σας δίσκο σε partitions, διατηρώντας τα δεδομένα που ήδη έχει.

Να έχετε υπ\' όψιν σας ότι η εγκατάσταση του Redhat 5.0 μπορεί να γίνει και από τα ανάλογα bootable CD της Redhat. Επίσης, ενημερωθήκαμε ότι τέλος Ιανουαρίου θα
κυκλοφορήσει το [Linux Developer\'s Resource](http://www.infomagic.com/infomagic/2linux.html) της Infomagic (6CD, περιλαμβάνει το Redhat).
