+++
title = 'StarOffice 4.0'
date = '1998-03-01T00:00:00Z'
description = ''
author = 'Μιχάλης Καμπριάνης <'
issue = ['Magaz 03']
issue_weight = 3
+++

----------------------------------------------------------------------------------------------------------------------------------------------------------------

*Στις 2 Φεβρουαρίου, τοποθετήθηκε στον FTP server της Stardivision η τελική έκδοση του StarOffice 4.0 για Linux, το οποίο διατίθεται δωρεάν για προσωπική χρήση.
Υπάρχει μία παράξενη τακτική της Stardivision και της Caldera (συνεργάτης της Stardivision στην έκδοση του Staroffice για Linux), η οποία επιτρέπει το download
από το server της Stardivision (και μερικά ακόμα mirrors) αλλά δεν επιτρέπει το upload του προγράμματος σε άλλους ftp servers. Πρόσφατα διάβασα στο site τους
ότι μπορεί κάποιος να τοποθετήσει το πρόγραμμα σε servers εκπαιδευτικών ιδρυμάτων, αρκεί να έχουν πρόσβαση εκεί μόνο τα μέλη του ιδρύματος. Τέλος πάντων, αν
κάποιος ξεπεράσει αυτές τις παραξενιές και αποφασίσει να το κατεβάσει, να τι θα βρει:*

----------------------------------------------------------------------------------------------------------------------------------------------------------------

**1. Διαφορές από την προηγούμενη έκδοση**
--------------------------------------------------------------------

**2. Τι μας φέρνει**
----------------------------------------------

**3. Modules γραφείου**
-------------------------------------------------

**4. Γραμματοσειρές**
-----------------------------------------------

**5. Modules για Internet**
-----------------------------------------------------


### [1. Διαφορές από την προηγούμενη έκδοση]{#s1}

Το StarOffice 4.0 έχει επιτέλους ξεπεράσει ένα τουλάχιστον τρομερό πρόβλημα που είχε, και μιλάω βέβαια για το πρόβλημα το οποίο αναφέρεται στο 50% των postings
στα σχετικά newsgroups: την εγκατάσταση του StarOffice 3.1. Η ιδιομορφία της ήταν ότι για να καταφέρει κάποιος να το εγκαταστήσει έπρεπε να έχει master στην C
και διδακτορικό στο administration. Επίσης έπρεπε να έχει πολλή τύχη και μπάρμπα στην Κορώνη (αν και το τελευταίο ελέγχεται ως ανακριβές). Με το StarOffice 4.0
αυτά όλα είναι πια παρελθόν. Η εγκατάστασή του είναι από εύκολη μέχρι τυφλοσούρτης (κάτι από Windows 95 και MS Office μου θύμισε για να πω την αλήθεια, αλλά
αυτό το παραβλέπω). Ένα παράπονο μόνο. Χάριν της ευκολίας, χάθηκε η δυνατότητα παραμετροποίησης. Εν ολίγοις, δεν έχεις και πολλές επιλογές κατά την εγκατάσταση
(μήπως τα θέλω όλα δικά μου;) Έχει επίσης ξεπεράσει την ανάγκη ύπαρξης των Motif libraries (εναλλακτικά μπορούσε κάποιος να βάλει την προηγούμενη έκδοση
statically compiled, η οποία όμως ήταν πολύ πιο αργή).

Αυτό που δεν έχει ξεπεράσει, είναι το ότι παραμένει ένα ΤΡΟΜΕΡΑ βαρύ πρόγραμμα. Για να γίνω πιο σαφής, σε ένα Cyrix 6x86 P120+ με 32Mb μνήμης και 80Mb swap
partition, το StarOffice θέλει πιο πολύ χρόνο να φορτώσει απ\' ότι τα X-Windows με KDE ως Window Manager.

Δεν έχει ξεπεράσει επίσης, το θέμα το οποίο απασχολεί το υπόλοιπο 50% των postings στα σχετικά newsgroups: Το πρόβλημα με τις γραμματοσειρές. Δεν ξέρω πόσο
ικανοποιημένος θα ήταν ένα Αμερικανός με τις γραμματοσειρές που διατίθενται με το StarOffice, εγώ όμως ως Έλληνας έχω τρομερά παράπονα. Πρακτικά είναι σχεδόν
αδύνατο να προσθέσεις γραμματοσειρές. Λεπτομέρειες σε επόμενο κεφάλαιο.


### [2. Τι μας φέρνει]{#s2}

Το StarOffice 4.0 έχει εντελώς διαφορετική νοοτροπία απ\' ότι το StarOffice 3.1. Δεν είναι πια μία σουίτα (sic) προγραμμάτων, αλλά ένα πρόγραμμα με πολλά
modules, τα οποία μπορούν να χωριστούν σε δύο κατηγορίες: Τα modules γραφείου και τα modules για Internet.Όλα αυτά τα καλούδια μπορεί κάποιος να τα διαχειριστεί
μέσα από τον πολύ εύχρηστο file-program manager (ο οποίος ονομάζεται explorer). Ο file-program manager αυτός θα θυμίσει σε πολλούς Windows95, μια που έχει τα
δικά του Workspace, desktop, μέχρι και Recycle bin! Δεν είναι παράξενο αυτό, μια που το StarOffice βγαίνει για Linux, Windows95, OS/2 και Solaris. Αυτή τη
στιγμή υπάρχουν δύο εκδόσεις. Η αγγλική και η γερμανική. Δεν ξέρω αν η γερμανική έχει localized διαλόγους ή μόνο γερμανικό συλλαβισμό, αλλά, εφ\' όσον η
StarDivision είναι γερμανική εταιρεία φαντάζομαι ότι θα είναι πλήρως γερμανοποιημένο.

Υπάρχει μέχρι και η δυνατότητα επέμβασης στα μενού (αν και δεν βρήκα πως ακριβώς δουλεύει!), και του customization των toolbars. Είναι πολύ θετικό ότι το
StarOffice συνεργάζεται άψογα με το grISOXkbd, και συνεπώς γράφει ελληνικά χωρίς καμία τροποποίηση. Η ερώτηση: το χρησιμοποίησε κανείς; Η απάντηση: ναι, εγώ
όταν έφτιαξα ένα βιογραφικό και μία αίτηση στον κειμενογράφο, με πίνακες, tabs, πλάγια και έντονα γράμματα, με διάφορα διάστιχα κλπ. Ναι, είναι πολύ καλό και
εξυπηρετικό να έχει κάποιος ένα τέτοιο πρόγραμμα στον Υπολογιστή του.

Σε αυτό το τεύχος, θα ασχοληθούμε με τα Modules γραφείου και με το φλέγον θέμα των γραμματοσειρών:


### [3. Modules γραφείου]{#s3}

**Γενικά**\
Όλα τα modules, έχουν τα λεγόμενα \"autoformat\" τα οποία σε άλλα προγράμματα ονομάζονται wizards, και είναι πολύ εξυπηρετικά για ανθρώπους που θέλουν να κάνουν
γρήγορα και εύκολα κάποια δουλειά την οποία δεν ξέρουν καλά (όχι, εγώ δεν τα χρησιμοποιώ, ακόμα και για δουλειές που δεν έχω ξανακάνει, αλλά αυτό είναι άλλο
θέμα). Σε όσα modules υπάρχει η έννοια του κειμένου (και εννοούμε κείμενο και όχι λεζάντα ή τίτλος μόνο) υπάρχει spell checking (ναι, καλά καταλάβατε, μόνο στα
αγγλικά ή μόνο στα γερμανικά, ανάλογα με το ποια έκδοση κατέβασε κανείς), autocorrect και autotext.

-   **Κειμενογράφος**\
    Ο Κειμενογράφος του StarOffice, απόγονος του StarWriter, είναι ότι θα περίμενε κανείς από έναν μοντέρνο WYSIWYG κειμενογράφο, και ίσως περισσότερα. Δεν
    μπορώ να μην κάνω συνειρμικές συγκρίσεις με το Office 95 το οποίο και είμαι αναγκασμένος να δουλεύω πολύ. Έχει αυτό που λέμε \"τα πάντα\". Γραμματοσειρές,
    σε διάφορα μεγέθη, στυλ (Bold, Italics, Bold-Italics, Underline, Strikethrough, Shadow, Outline), με επιλογές ως προς την τοποθέτησή τους (subscript,
    superscript οριζόμενα), χρώματα, ελέγχο της απόστασης των γραμμάτων μεταξύ τους (normal, condensed, extended, με τα δύο τελευταία να είναι οριζόμενα), και
    τυπογραφικά εφέ (καπιταλάκια ή πεζοκεφαλαία ή κεφαλαιάκια ή όπως αλλιώς τα λέει καθένας, όλοι εννοούν τα Small Caps), με δυνατότητα ελέγχου της παραγράφου
    από το διάστιχο μεταξύ των γραμμών (αυτά τα κλασσικά και ακατανόητα από τα Windows 95, μονό, εναμισάρι, διπλό, και ευτυχώς και το πιο normal οριζόμενο), την
    κλασική στοίχιση (τρελλό δεξιά, τρελλό αριστερά, κεντραρισμένο, στοιχισμένο και τετραγωνισμένο), τον έλεγχο διάκενου μεταξύ των παραγράφων, με αρχίγραμμα,
    και πολλά άλλα που πρέπει κάποιος να ασχολείται με τη σελιδοποίηση για να τα εκτιμήσει.\
    Με ρύθμιση σελίδων (μέγεθος, χρώμα, περιθώρια γύρω-γύρω, headers και footers, αρίθμηση, μονές ή αντικρυστές), με ρύθμιση στηλών (και με άνισα πλάτη) με
    ορισμό για υποσημειώσεις.\
    Όλα αυτά δένονται πάρα πολύ ωραία με την δυνατότητα δημιουργίας προκαθορισμένων styles τα οποία μπορεί κανείς να εφαρμόσει και μετά το γράψιμο του κειμένου.
    Υπάρχει ακόμα η δυνατότητα εισαγωγής, εκτός από αντικείμενα τα οποία προέρχονται (η δημιουργούνται εκείνη τη στιγμή) από άλλα modules, των κλασικών fields.
    Το πρόγραμμα εισάγει αρχεία από σχεδόν κάθε είδους πηγή: Αρχεία γραφικών σε πολλά και γνωστά format, αρχεία κειμένου από Word 6/95, Dos text, Ansi text, Mac
    text, Plain text, Rich Text Format, Lotus 1-2-3, Excel 4, 5/95, και άλλα. Ένα πράγμα παράξενο ωστόσο: δεν εισάγει αρχεία από Wordperfect, ούτε από Applix
    (τουλάχιστον έτσι λέει, δεν έχω κανένα τέτοιο αρχείο να το δοκιμάσω). Περίμενα ότι αυτές οι χαζές κόντρες που υπάρχουν μεταξύ κατασκευαστών Software για τα
    Windows 95 δεν θα πέρναγαν και στο Linux, αλλά\... Αν κάποιος εισάγει μία εικόνα, μπορεί ακόμα να ορίσει και το ποια θα είναι η θέση της σε σχέση με το
    κείμενο (το γνωστό wrapping). Γενικά είναι ένα ολοκληρωμένο πρόγραμμα επεξεργασίας κειμένου, το οποίο αντικαθιστά άνετα το οποιοδήποτε άλλο μπορεί να
    χρησιμοποιούσατε μέχρι τώρα.
-   **Υπολογιστικό φύλλο (spreadsheet κοινώς)**\
    Ένα spreadsheet δεν περιμένει κάποιος να είναι αναγκαστικά όμορφο, ή ακόμα και εύχρηστο. Θέλει όμως να είναι λειτουργικό. Η μόδα θέλει όλα αυτά να
    συνυπάρχουν. Έτσι και εδώ, είναι και όμορφο, και εύχρηστο και λειτουργικό. Με το δεδομένο ότι το ίδιο πακέτο απευθύνεται και σε Win95 χρήστες, έχουμε τον
    άμεσο ανταγωνιστή του Excel. Ένα spreadsheet με 255 στήλες και 32.000 γραμμές (αν και δεν νομίζω να έχει κανείς ούτε τόσο ισχυρό μηχάνημα ούτε τόσο υψηλές
    απαιτήσεις για να το χρησιμοποιήσει) με πολλαπλά worksheets (και δυστυχώς δεν ξέρω αν είναι τρισδιάστατα ή όχι). Με λειτουργίες από sorting μέχρι και goal
    seek, scenarios (όχι όμως έτσι όπως θα τα περίμενε κανείς, είναι πολύ user-dependent) και μαθηματικές, οικονομικές και στατιστικές μεταξύ άλλων συναρτήσεις.
    Είναι προφανές βέβαια ότι υποστηρίζει τη δημιουργία σχεδιαγραμμάτων αφού μπορεί κάποιος ανά πάσα στιγμή να καλέσει το σχετικό module και να του δώσει τα
    στοιχεία από το spreadsheet ως δεδομένα. Το κείμενο στα κελιά μπορεί να τοποθετηθεί οριζόντια ή κάθετα, σε normal, bold, italic, bolditalic και underline,
    να στοιχισθεί δεξιά, αριστερά ή στο κέντρο. Υπάρχει η δυνατότητα χρωματισμού των κελιών και των γραμμάτων.
-   **Πρόγραμμα παρουσιάσεων (Presentation)**\
    Δεν έχω χρησιμοποιήσει ποτέ ανάλογο πρόγραμμα, αλλά πιστεύω ότι δεν του λείπουν και πολλά. Προσπάθησα να δημιουργήσω ένα slide-show και παρατήρησα ότι
    μπορούσα να χρησιμοποιήσω κλειστά σχήματα με ευθείες γραμμές, με καμπύλες γραμμές, ανοιχτά σχήματα με ευθείες γραμμές, με βέλη στις άκρες, τρισδιάστατα
    σχήματα, κείμενο αυτόνομο, κείμενο σε μπλοκ. Υπάρχουν πολλά δείγματα για να διαλέξει κανείς ως templates, πράγμα το οποίο είναι πολύ σημαντικό για κάποιον
    χωρίς πολλές πολλές γνώσεις που θέλει να κάνει μία παρουσίαση γρήγορα. Υπάρχει βέβαια και η επιλογή τοποθέτησης φόντου στα slides, τα οποία μπορεί να είναι
    σε διάφορα μεγέθη. Όταν κάποιος τελειώσει το σχεδιασμό, μπορεί να αλλάξει τη σειρά με την οποία θα παρουσιάζονται τα slides. Η παρουσίαση τέλος μπορεί να
    είναι αυτόματη ή interactive. Μπορούμε προφάνως να εισάγουμε κάποιο chart που φτιάξαμε ή ακόμα και να το φτιάξουμε εκείνη τη στιγμή. Εν τέλει, όπως είπα και
    προηγουμένως, δεν ξέρω τι χρειάζεται κάποιος που κάνει παρουσιάσεις, αλλά εμένα σίγουρα δεν μου έλειψε τίποτα!
-   **Σχεδιαστικό πρόγραμμα**\
    Αυτή τη νέα μόδα σε σχεδιαστικά προγράμματα, η οποία προσπαθεί να συνδυάσει τα vector-based με τα bitmapped-based γραφικά, δεν την βρίσκω και πολύ καλή. Για
    να γίνω πιο συγκεκριμένος, υπάρχουν δύο ειδών γραφικά: Πρώτα είναι τα vector γραφικά τα οποία είναι σχήματα που μπορούν να περιγραφούν με συντεταγμένες
    (όχι, δεν είναι και τόσο απλή η διαδικασία). Χαρακτηριστικά προγράμματα που παράγουν τέτοια γραφικά είναι (από τον κόσμο των Windows και των Macintosh) το
    CorelDraw, το AdobeIllustrator, αλλά ακόμα και το Autocad και άλλα πολλά. Στον κόσμο του Linux υπάρχει σίγουρα το CorelDraw (από την Caldera και αυτό) και
    σίγουρα θα υπάρχουν και άλλα που δεν ξέρω. Μετά ήρθαν τα bitmapped γραφικά, όπου κάθε pixel ορίζεται ως προς το χρώμα του. Αντιπροσωπευτικά προγράμματα που
    δημιουργούν τέτοια γραφικά είναι το Photoshop και το Photopaint, ενώ για το Linux υπάρχει το πολύ καλό Gimp. Πρόσφατα λοιπόν βγήκαν κάποια προγράμματα τα
    οποία είναι για vector γραφικά αλλά μπορούν να επέμβουν (σε πολύ βασικά πράγματα όμως) και σε bitmapped γραφικά, ή ακόμα και να δημιουργήσουν bitmapped
    γραφικά. Το πιο γνωστό τέτοιο πρόγραμμα είναι το CorelXara. Μεγάλη εισαγωγή για να πω τελικά ένα και μόνο πράγμα: Προτιμήστε προγράμματα που να κάνουν μία
    δουλειά (και καλά). Το module του StarOffice ασχολείται και με τα δύο. Δεν τίθεται βέβαια θέμα σύγκρισης με το Gimp ας πούμε όσον αφορά στα bitmapped
    γραφικά. Ούτε τίθεται θέμα σύγκρισης με το CorelDraw για τα vector γραφικά. Συνεπώς αν έχετε μεγάλη ανάγκη για αυτό το module, μάλλον την έχετε άσχημα.
    Επειδή όμως βλέπω πολλά προγράμματα Office τα οποία έχουν τέτοια modules με τις ίδιες (απειροελάχιστες) δυνατότητες, φαντάζομαι ότι κάποιος με κάποιο τρόπο
    θα τα χρησιμοποιεί. Τέλος πάντων, δεν έχει τίποτα να ζηλέψει από το Kpaint (paint για το KDE) ή το MSpaint των Windows95. Αντιθέτως έχει ορισμένες ωραίες
    λειτουργίες, όπως γκρουπάρισμα pixels με το ίδιο χρώμα, αφαίρεση θορύβου και άλλα τέτοια καλούδια, που το κάνουν να μην ντροπιάζει το υπόλοιπο πακέτο.
    Μάλλον ο λόγος ύπαρξής του είναι η δημιουργία κάποιου σχήματος πιο πολύπλοκου από μία απλή γραμμή και πιο απλού από δύο τεμνόμενα τρισδιάστατα αντικείμενα!
-   **Πρόγραμμα σχεδιαγραμμάτων (Charts)**\
    Εδώ έχουμε ένα module το οποίο δημιουργεί δισδιάστατα και τρισδιάστατα σχεδιαγράμματα. Μπορεί κανείς να διαλέξει μεταξύ 37 δισδιάστατων από 7 διαφορετικές
    κατηγορίες και 13 τρισδιάστατων από 5 κατηγορίες. Η αλήθεια είναι ότι όλα αυτά τα έβρισκα ανέκαθεν λίγο πολύ υπερβολικά. Δεν νομίζω ότι χρειάζεται κανείς
    πάνω από 10 το πολύ διαφορετικές μορφές σχεδιαγραμμάτων. Βέβαια είναι καλό το ότι υπάρχουν αυτές οι επιλογές. Θεωρείται αυτονόητο ότι τα χρώματα των
    σχεδιαγραμμάτων είναι απολύτως οριζόμενα. Μπορεί κάποιος να χρησιμοποιήσει δεδομένα από το spreadsheet για τα σχεδιαγράμματα, ή να τα εισάγει εκείνη τη
    στιγμή. Μπορεί να έχει καμβά (grid) οριζόντιο, κατακόρυφο ή και τα δύο. Μπορεί το σχεδιάγραμμα να έχει φόντο. Ένα ωραίο πράγμα, το οποίο χρειάζεται αν
    κάποιος θέλει τα σχεδιαγράμματά του τυπωμένα αλλά δεν έχει έγχρωμο εκτυπωτή, είναι ότι τα μέρη του σχεδιαγράμματος (και αυτό βέβαια ισχύει μόνο για τα
    bar-charts και τα pie-charts) μπορούν αντί για διαφορετικά χρωματισμένα να είναι διαφορετικά σκιαγραφημένα. Υπάρχουν 9 διαφορετικές διαγραμμίσεις για να
    διαλέξει κανείς. Θεωρώ ότι αυτή η δυνατότητα είναι πολύ σημαντική.
-   **Equation Editor**\
    Όχι, δεν διάβασα το help-file και έτσι δεν ξέρω πως δουλεύει. Μπορείς να γράψεις κλάσματα, τετραγωνικές ρίζες, ολοκληρώματα, διανύσματα και άλλα πολλά,
    αρκεί να βρεις τον τρόπο. Σίγουρα δεν είναι το ευκολότερο πρόγραμμα για να χρησιμοποιήσει κανείς, αλλά από την άλλη μεριά, δεν περιμένει κανείς και
    ευχρηστία από ένα τέτοιο πρόγραμμα. Νομίζω ότι όσοι χρειάζονται equations, θα το βρουν αρκετά χρήσιμο, αλλά πάλι αυτό μένει να διευκρινιστεί. Δυστυχώς, και
    για αυτό το module, ισχύει ότι ισχύει και για πολλά άλλα modules αυτής της παρουσίασης. Αν δεν έχεις πραγματική ανάγκη χρήσης του, δεν μπορείς να κάνεις
    καλή εκτίμηση των δυνατοτήτων του (ή αν κάτι λείπει).
-   **Ένα address book**\
    Αυτό τώρα είναι παράξενο. Εγώ σαν Address book θα ονόμαζα ένα rolodex, έναν απλό πίνακα με όνομα, τηλέφωνο, fax, e-mail, διεύθυνση και κάνα δυο άλλα
    πράγματα που θα μπορούσε να σκεφτεί το τμήμα marketing της StarDivision. Αντ\' αυτού βρήκα forms, queries, reports και tables! Η πραγματική του χρήση βέβαια
    όπως πολύ σωστά υποννοεί η StarDivision είναι για AdressBooks, πολύ παραμετροποιήσιμα όμως. Είμαι σίγουρος ότι με λίγη προσπάθεια θα μπορούσε κάποιος να
    φτιάξει μια απλή DataBase, αλλά πάλι και το AdressBook μια DataBase είναι! Είναι καλό πάντως να βλέπεις ότι μπορείς να τροποποιήσεις τόσο πολύ αυτό το
    AdressBook ώστε να μην μοιάζει καν με κάτι τέτοιο! Εύχρηστο, με τα κλασικά wizards, σίγουρα δεν είναι η Access αλλά ούτε θέλει να γίνει. Υπάρχουν πιο
    εξειδικευμένα προγράμματα για εφαρμογές βάσεων δεδομένων.


### [4. Γραμματοσειρές]{#s4}

Μόνιμο πρόβλημα με το StarOffice ήταν το θέμα των γραμματοσειρών. Θεωρητικά μπορούσε κάποιος να προσθέσει γραμματοσειρές στο StarOffice, αρκεί αυτές οι
γραμματοσειρές να ακολουθούν κάποια πρότυπα. Όχι διεθνώς αναγνωρισμένα πρότυπα, αλλά πρότυπα από την StarDivision. Οι γραμματοσειρές πρέπει να είναι Type1, να
έχουν .pfb και .afm αρχεία, και να μπορούν τα .afm αρχεία να διαβαστούν από το StarOffice. Η διαδικασία, αφού βέβαια έχουμε τις γραμματοσειρές σωστά ορισμένες
να δουλεύουν στα X-Windows, έχει ως εξής:

1.  βάζουμε τα αρχεία .pfb στο directory {office-installation}/xp3/pssoftfonts
2.  βάζουμε τα αρχεία .afm στο directory {office-installation}/xp3/fontmetrics/afm
3.  ενημερώνουμε το αρχείο {office-installation}/xp3/psstd.fonts με τις γραμματοσειρές που προσθέσαμε, με βάση το αρχείο fonts.scale που υπάρχει στο directory
    με τις γραμματοσειρές, αντικαθιστώντας το .pfb στο τέλος κάθε αρχείου με ένα κόμμα (,) και αντικαθιστώντας την σειρά 0-0-0-0 που εμφανίζεται στην περιγραφή
    του κάθε αρχείου με την σειρά %d-%d-%d-%d. Μία ματιά στο αρχείο αυτό θα λύσει τυχόν απορίες που δημιουργήθηκαν από το όχι και τόσο κατατοπιστικό αυτό
    κείμενο. Ειδικά για τα ελληνικά, βρήκα ότι εμφανίζονται πολύ καλύτερα στην οθόνη αν τα δηλώσω ως 8859-1 αντί για το σωστό 8859-7
4.  εκτελούμε το perl-script που έχει φτιάξει ο Thomas Bartshies στα .afm αρχεία που έχουμε, και αντικαθιστούμε τα πρωτότυπα με τα καινούργια. Θεωρητικά, μετά
    από όλα αυτά πρέπει να δουλεύουν οι γραμματοσειρές μας.

Πραγματικά, να τι έγινε για μένα:\
α. Γραμματοσειρές από τον Άγγελο Χαρίτση (του 1995) με arial, times και courier, βλέπω κανονικά στην οθόνη τα times, και μπορώ και τυπώνω και τις τρεις
γραμματοσειρές. Τα arial και τα courier δεν μπορώ να τα δω στην οθόνη.\
β. Γραμματοσειρές από την GR-Soft, με αρχεία .pfb και .pfm (που τα γύρισα σε .afm με το πρόγραμμα afm2pfm) δεν μπόρεσα να τις κάνω καθόλου να δουλέψουν.
Συγκεκριμένα δεν δείχνουν τίποτα!\
γ. Γραμματοσειρές από την UniBrain με αρχεία .pfb και .afm δεν μπόρεσα να τις κάνω καθόλου να δουλέψουν. Συγκεκριμένα δεν δείχνουν τίποτα!\
δ. Γραμματoσειρές Bitstream από ένα Solaris 2.5.1 με αρχεία .pfa και .afm δεν μπόρεσα καθόλου να τις κάνω να δουλέψουν. Συγκεκριμένα μόλις τις επιλέξω κλείνουν
το StarOffice.\
ε. Γραμματοσειρές BH και Monotype από ένα Solaris 2.6 με αρχεία .pfb και .afm, οι μισές δεν δείχουν τίποτα και οι άλλες μισές δεν δείχνουν ελληνικά στην οθόνη,
ούτε και τυπώνουν ελληνικά.

Τις γραμματοσειρές του Χαρίτση θα τις βρείτε στο ftp.linux.gr, όπως και τα \"πειραγμένα\" .afm αρχεία για το StarOffice, μαζί με το script afm.pl (perl-5.004).
Ελπίζω κάποιος να καταφέρει κάτι και με άλλες γραμματοσειρές και να μας ενημερώσει.\
Να παρατηρήσουμε ωστόσο ότι τουλάχιστον ένα module (το presentation) δέχεται όλες τις γραμματοσειρές των X-Windows, οπότε εκεί δεν θα έπρεπε να υπάρχει
πρόβλημα. Παρ\' όλα αυτά, όταν δοκίμασα να χρησιμοποιήσω άλλη γραμματοσειρά από την times, η απεικόνιση στην οθόνη είχε πολύ παράξενο kerning. Μάλλον είναι θέμα
πειραματισμού, οπότε αν καταφέρω κάτι σε αυτό θα σας ενημερώσω στο επόμενο τεύχος :-)


### [5. Modules για Internet]{#s5}

-   WEB Browser\
    Περιμένετε για το επόμενο τεύχος\...
-   HTML Editor\
    Περιμένετε για το επόμενο τεύχος\...
-   E-mail (POP & IMAP) client\
    Περιμένετε για το επόμενο τεύχος\...
-   FTP client\
    Περιμένετε για το επόμενο τεύχος\...
-   News client\
    Περιμένετε για το επόμενο τεύχος\...

